L'apartament és molt bonic, tal com es veu en les fotos. Està situat en un barri multicultural molt ben situat per a anar a peu a visitar el centre. També hi ha una parada del tramvia molt a prop i aparcàrem el cotxe en el parking Salinières, a 5 minuts de l'apartament i a molt bon preu (43 € en total per 5 dies). Hi ha un Carrefour gran a prop (Cours Victor Hugo). Aicha té tota classe d'atifells de cuina i ens deixà formatge, café, espècies de tota classe i infusions -- i, segurament, més coses que no recordem ara). L'arribada va anar bé i a l'eixida li deixàrem les claus en la bústia.
Tot i que estiguérem una nit de dissabte i una altra de vespra de festiu, no sentírem soroll --algunes ressenyes es queixen del soroll.
Amb tot açò, a pesar de les bones crítiques, cal indicar algunes deficiències. La banyera no té cortina ni suport per al telèfon de la dutxa, de manera que sempre se n'ix un poc d'aigua quan et dutxes --seria molt fàcil posar una simple cortina per a evitar-ho. El matalàs és molt vell i incòmode. El mecanisme de pujada i baixada dels estors funciona molt malament: una volta pujats, costa molt abaixar-los.
Cal afegir que tinguérem una mala experiència. Després que Aicha ens rebé i se n'anà, vàrem vore una porta que no sabíem què era, intentàrem obrir-la i estava tancada, així que pensàrem que Aicha l'hauria deixada tancada perquè hi devia tindre coses personals. Després de deixar l'apartament, Aicha ens envià un missatge dient que no podia obrir eixa porta, i ens preguntava si l'havíem forçada. Li contestàrem que havíem mirat d'obrir-la i, en vore que estava tancada, ja no hi havíem pensat més. Poc després, posà una reclamació de 100 € en la qual deia que havíem intentat forçar la porta, i poc després cancel·là la reclamació i ens envià un missatge dient que un amic li ho havia arreglat sense danys. No cal dir que açò ens resultà molt desagradable. Si veus una porta, és normal intentar obrir-la --podria ser, per exemple, un rebost. El que no és normal és que un pany s'estropege perquè està tancat i intenten obrir-lo. Ens va caure molt malament que ens acusara d'haver-lo forçat i ens va semblar molt poc professional. Com he dit abans, l'apartament té alguns mecanismes vells, i és fàcil que es trenquen.